KOMISIJOS SPRENDIMAS
2007 m. gegužės 2 d.
nustatantis pereinamojo laikotarpio priemones, nukrypstančias nuo Tarybos direktyvos 2002/53/EB dėl prekybos tikrosios saulėgrąžos (Helianthus annuus) veislių augalų, kurių atsparumas džioveklei (Orobanche spp.) neįvertintas, sėklomis, atsižvelgiant į Bulgarijos stojimą į Europos Sąjungą
(pranešta dokumentu Nr. C(2007) 1822)
(Tekstas svarbus EEE)
(2007/329/EB)
EUROPOS BENDRIJŲ KOMISIJA,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 42 straipsnį,
kadangi:
(1)
Remiantis 2002 m. birželio 13 d. Tarybos direktyva 2002/53/EB dėl bendrojo žemės ūkio augalų veislių katalogo (1), žemės ūkio augalų veislių, priimtų laikantis šios direktyvos nuostatų ar šią direktyvą atitinkančių principų, sėklų prekybai negalioja jokie apribojimai. Tokios veislės skelbiamos bendrajame žemės ūkio augalų veislių kataloge (toliau - bendrasis katalogas), kuris sudaromas remiantis valstybių narių nacionaliniais katalogais.
(2)
Tikrosios saulėgrąžos (Helianthus annuus) veislės augalų atsparumas džioveklei (Orobanche spp.) yra svarbus veiksnys šios veislės augalų auginimui Bulgarijoje, o neatsparios veislės turėtų būti laikomos netinkamomis. Šiuo metu dar nėra žinoma, ar kitų valstybių narių patvirtintos į nacionalinius katalogus įtrauktos veislės yra atsparios džioveklei (Orobanche spp.).
(3)
Todėl Bulgarijai turėtų būti leista iki 2009 m. gruodžio 31 d. drausti šios šalies teritorijoje prekiauti veislių, kurios bendrajame kataloge dar nėra priimtos kaip atsparios džioveklei (Orobanche spp.), sėklomis. Šis laikotarpis leis Bulgarijai atliekant tyrimus ir apdorojant informaciją įvertinti, ar tikrosios saulėgrąžos (Helianthus annuus) veislės, įtrauktos į bendrąjį katalogą, yra atsparios džioveklei (Orobanche spp.) ir, jeigu reikia, imtis reikiamų priemonių pagal Direktyvą 2002/53/EB.
(4)
Šiame sprendime numatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Bulgarija gali, nukrypdama nuo Direktyvos 2002/53/EB 16 straipsnio 1 dalies, iki 2009 m. gruodžio 31 d. drausti šios šalies teritorijoje prekiauti į bendrąjį žemės ūkio augalų veislių katalogą įtrauktomis tikrosios saulėgrąžos (Helianthus annuus) veislių, kurių atsparumas džioveklei (Orobanche spp.) siekiant įtraukti veislę į nacionalinį katalogą nėra įvertintas, sėklomis.
2. Per 20 dienų nuo pranešimo apie šį sprendimą valstybės narės pateikia kitoms valstybėms narėms ir Komisijai veislių, kurios jau įvertintos kaip atsparios džioveklei (Orobanche spp.), sąrašą. Valstybės narės šį sąrašą reguliariai atnaujina.
Bendrajame žemės ūkio augalų veislių kataloge nurodomos Helianthus annuus veislės, kurios įvertintos kaip atsparios Orobanche spp.
2 straipsnis
Šis sprendimas skirtas valstybėms narėms.
Priimta Briuselyje, 2007 m. gegužės 2 d.